  Майя Бывальцева Удмуртиысь лулчеберетъя ужъюртъёс 2016-тӥ арын 16 миллион манетлэсь трос коньдон басьтозы. Федерал коньдэтысь субсидиез висъян сярысь Россиысь лулчеберетъя министерство но элькун кивалтэт куспын тупанкыл 4-тӥ куартолэзе шараямын, ивортэ улосвыл кивалтэтлэн сайтэз. «Федерал коньдэтысь Удмуртилэн коньдэтэзлы субсидия висъяське лулчеберетъя ужъюртъёсты азинтонъя оскетъёсты валче вылысь быдэстон понна», — верамын ужкагаз борды ватсанын. Тупанкылэн чакламъя, 2 миллион 800 сюрс манет висъяськоз ёросъёслэн коньдэтъёсысьтызы, 8 миллион 200 сюрс манет — элькунысь, 5 миллион 700 сюрс манет — федерал коньдэтысь. Коньдонэз люкозы лулчеберетъя 13 муниципал ужъюртъёс куспын. Юрттэт басьтозы Алнаш ёросысь лулчеберетъя юрт, Вотка ёросысь лыдӟиськонниен лулчеберетъя центр, Глаз ёросысь лулчеберетъя но туризмъя центр, Камбарка ёросысь ивортодэтъя но лулчеберетъя центр, Каракулино ёросысь лулчеберетъя центр, Киясаысь лулчеберетъя юрт, Красногорск ёросысь лулчеберетъя но спортъя огъет, Кизнер ёросысь лулчеберетъя дворец, Можга ёросысь клуб сӧзнэт, Ува ёросысь клуб сӧзнэт, Сьӧлта ёросысь лулчеберетъя юрт, Шаркан ёросысь лулчеберетъя юрт, Юкаменск ёросысь лулчеберетъя юрт но Яр ёросысь лулчеберетэз но туризмез азинтонъя центр. Тегъёс: Лулчеберет Туризм Удмуртия Россия кивалтэт Лулчеберетъянотуризмъяминистерство экономиканоконьдонужпумъёс  